Tuuli Koch PM
Novembri alguses käis Keskerakonna esimees Edgar Savisaar kaitsepolitseiga vestlemas. Sellest hetkest teadis ta, et on vaid aja küsimus, mil info välja lekib. Ja kui palju lekib. Kas avalikkuse ette jõuab ka põhjus, miks teda Eesti riigi julgeolekule ohtlikuks peetakse?
Keskerakonna esimees Edgar Savisaar käis selle aasta aprillis ja septembris Moskvas, ja mitte kahe pealinna sõprussidemete edendamiseks, vaid Eesti kaitsepolitseile selgeid ohusignaale andvatel põhjustel. Tema võõrustajaks oli ammune sõber, Venemaa Raudtee president ja endine KGB kõrge ohvitser Vladimir Jakunin, kellega koos Hundisilmal jaanikut peetud ja Lasnamäe kirikut ehitatud.
Savisaar ei vajanud ööbimiseks luksushotelli. Selleks oli tal luksuslik Venemaa Raudtee kompleks Rublevka lähistel. Rublevka on Venemaa pealinna Beverly Hills, rikaste toretsev elurajoon. Seal asub ka Venemaa peaministri Vladimir Putini residents, naabriks ei keegi muu kui Jakunin.
Ametliku versiooni järgi sõitis Savisaar aprillis Moskvasse oma raamatu «Peaminister» kirjastamise võimalusi uurima, kuid Eesti vastuluurel oli muu informatsioon. Raha vajas Savisaare erakond, millel on Postimehe andmetel 30 miljoni krooni suurused võlad.
Keskerakonna aukohtu esimees Ain Seppik saatis paari kuu eest partei juhatusele hoiatuse, mille sisu oli karm - müüge kinnisvara, jõudke pankadega kokkuleppele või olge valmis isiklikuks vastutuseks.
Lasnamäe kirikule raha küsimine ei puutunud luureinfo andmetel üldse asjasse. Riigikogu liikme Vladimir Velmani kaasavõtmist peab vastuluure kattevarjuks, sest Velmanil polnud toimuvast aimugi. Nii nagu ei olnud sellest alguses aimugi kellelgi Keskerakonnas.
Vastuluure huviorbiidis oli üks rahatehing. Tehing, mille väärtuseks oli 1,5 miljonit eurot ehk ligi 25 miljonit krooni. Ja tegu polnud teps mitte selle 1,5 miljoniga, mis pandi kirikukupli kassasse.
Kohvrite vahetamise hetkel aga ei oleks ühest sangast haarajaks olnud mitte Savisaar, vaid variisik ning näidis-vahelevõtt ei oleks teeninud Eesti riigi huvide kaitse eesmärki. Postimehe andmetel tehing tõkestati.
Savisaart jälgiti ka oktoobri keskel, mil ta sõitis Kreekasse Rhodosele rahvusvahelisele foorumile «Tsivilisatsioonide dialoog», saatjaks kaunis linnavolikogu liige Sofja Derjugina. Foorumil oli kolm aseesimeest, neist ühe mehe nimi seletab kapo huvi – Venemaa Raudtee juht Vladimir Jakunin.
Kõige eelkirjeldatu põhjal oli vastuluurel piisavalt andmeid, et teha suuline ettekanne president Toomas Hendrik Ilvesele, peaminister Ansipile ja siseminister Pomerantsile.
Kapo ei käsitle nimelt Jakuninit kui eraisikut, vaid Venemaa Raudtee presidendina esindab ta Vene riiki. Tema sõber on peaminister Vladimir Putin ning sellised võimalikud rahatehingud ei toimu Venemaa peaministri «dabroota». Ja kui selleks on kõrgeim nõusolek, siis katab tehingus osalevaid isikuid ka eriteenistus. Savisaare kohtumiste ohtlikkus Eestile seisneski selles, et neid kohtumisi ja kokkuleppeid lindistati.
Arvestades Savisaare mõjujõudu Eesti vene kogukonnas, mängis Savisaar vastuluure hinnangu kohaselt end kuldsel kandikul Venemaa mõjuagendiks. Sest kui Eestis peaksid toimuma võimumuutused ja Savisaarest saaks näiteks peaminister, võiks Eesti üsna kergelt muutuda mõjuvõimuga kauplemise objektiks ning labaselt manipuleeritavaks.
Vastavalt vajadusele saaks soovitada korraldada Eesti pealinnas väike meeleavaldus või destabiliseerida riigi olukorda Ida-Virumaa raskusi arvestades. Ja seda kõike teades, et Savisaare sõna on neis paigus seaduseks.
Eelmisel nädalal jõudis info lisaks riigi kolmele tähtsaimale mehele ka diplomaatide ja väliskorpuseni. Ring oli mõne kuuga jõudnud hoogsalt laieneda. Riigikogus ei olnud info saladuseks ei paremini informeeritud Reformierakonna käekirja kujundajatele ega ka mitmele keskfraktsiooni liikmele. Savisaart hoiatati. Umbes poolteist kuud tagasi. Täpselt nii kaua oli tal aega mõelda välja eilne lihvitud vastus.
Eesti: Savisaare julgeolekuoht seisnes mõjuvõimuga kauplemises Postimees